גרביים אלסטיים

גרביים אלסטיים
גרביים אלסטיים הם גרבי רגל שמפעילים לחץ על הגפה התחתונה ומשפרים את מחזוריות הדם והניקוז הלימפתי. השימוש בהם נעשה לטיפול בבעיות בריאותיות כגון מחלות ורידים, תרומבופלביטיס שטחי, לימפאדמה ודליות, למניעת פקקת ורידים במאושפזים ובנוסעים במהלך טיסה, ולהקלה בתסמינים ברגליים בנשים בהיריון.
== מנגנון פעולה ==
גרביים אלסטיים מפעילים לחץ מדורג לאורך הרגל - הם הדוקים יותר באזור הקרסול והולכים ומרפים במעלה הרגל. לחץ מדורג מותאם גורם לפעולות פיזיולוגיות וביוכימיות בגוף המערבות את מערכת כלי הדם והלימפה, אם כי המכניזם המדויק עוד לא ברור. הלחץ מעודד את זרימת הדם במעלה הרגל ובחזרה אל הלב, ומונע ממנו להצטבר בכף הרגל או בורידים הקרובים לפני השטח. הוא מקטין את קוטר הורידים הגדולים ובכך מגדיל את המהירות והנפח של זרימת הדם בהם. כמו כן, הוא משפר גם את הניקוז הלימפטי.<ref name=":0"></ref>

מחקר משנת 2004 הראה ששימוש בגרביים אלסטיים העלה את רמת החמצון של הגפה, בעיקר בגרביים של לחץ גבוה. מחקר אחר משנת 2009 הראה שבקרב מטופלים עם כיבים פעילים, רמות הציטוקינים מעודדי הדלקת ברקמה הכיבית ירדו באופן משמעותי בעקבות שימוש בטיפול לחץ.<ref name=":0" />

== שימוש ==
גרביים אלסטיים יכולים להגיע בדרגות לחץ שונות (נמדד ב-mmHg, millimeters of mercury) ובאורכים שונים (מתחת לברך, עד הירך או עד המותניים).<ref name=":1"></ref> התאמת סוג הגרב ומשך השימוש בו תיעשה בידי גורמים מקצועיים בהתאם לצורך הטיפולי.

גרביים אלסטיים משמשים במצבים הבאים:

מחלת ורידים כרונית - טיפול שמרני למחלה. השימוש בגרביים אלסטיות לא מרפא, אך מקל על התסמינים ומונע הידרדרות. במקרה של כיבים ורידיים, גרביים אלסטיים עשויים להחיש את זמן ההחלמה.<ref name=":0" />

לאחר ניתוח או פעולה פולשנית זעירה לטיפול בדליות - שימוש נפוץ בגרביים אלסטיים מיד אחרי הניתוח או הפעולה. השימוש בהם לאחר סקלרותרפיה עשוי למנוע התפתחות של קרישי דם ופיגמנטציה, ולצמצם למינימום דלקת ואנגיוגנזה.<ref name=":0" />

מניעת פקקת ורידים - בקרב מאושפזים בבתי חולים נעשה שימוש בגרביים אלסטיים יחד עם טיפול מונע אחר להורדת הסיכון להתפתחות פקקת ורידים. בקרב נוסעים בזמן טיסה גרביים אלסטיים עשויים להוריד את הסיכון לפקקת ורידים עמוקים אסימפטומטית ובצקת רגליים.<ref name=":0" />

תסמונת פוסט-תרומבוטית - לאחר פקקת ורידים עמוקים, שימוש בגרביים אלסטיים עשוי למנוע כאב ונפיחות בשוק ולהפחית את הסיכון להתפתחות כיבים, וכן עשויים למנוע נזק לרקמת השוק (תסמונת פוסט-תרומבוטית). ההמלצה היא ללבוש אותן במשך שנתיים לאחר האבחנה.<ref></ref>

בצקת לימפטית ובצקת כרונית ברגל - השימוש בגרביים אלסטיים נעשה בשלב השני של הטיפול הדו-שלבי, לשימור הירידה בבקצת לטווח הארוך. באופן כללי, במצבים האלו מומלץ להשתמש בדרגת הלחץ הגבוהה ביותר שהמטופל מסוגל לסבול.<ref name=":0" />

תרומבופלביטיס שטחית - במצב בו דלקת של הוריד מתקשרת להיווצרות קרישי דם (תרומבופלביטיס), גרביים אלסטיים עשויים להקל על תסמינים מקומיים ולמנוע התפשטות של פקקת ורידים.<ref name=":0" />

תסמונת הטכיקרדיה התנוחתית (POTS) - שימוש בלבוש לחץ לגפיים התחתונות עשוי להוריד את התסמינים של התסמונת ולמתן את עליית הדופק בעמידה. ההשפעה גדולה עוד יותר כאשר יש לחץ גם באזור הבטן.<ref></ref>

היריון - שימוש בגרביים אלסטיים במהלך ההיריון עשוי לשפר תסמינים ברגליים כמו נפיחות, עייפות וכאב, אך ככל הנראה לא מונע דליות ולא מועיל לבצקת בנשים הרות.<ref name=":0" />

פעילות ספורטיבית - ישנם ספורטאים כגון אצנים, שחקני כדורסל וטריאתלטים, שמשתמשים בגרביים אלסטיים בגובה מתחת לברך, לשיפור ביצועים ולהתאוששות מהירה יותר לאחר פעילות.<ref name=":1" />

== תופעות לוואי ==
באופן כללי, גרביים אלסטיים נחשבים לבטוחים לשימוש, עם סיבוכים מעטים יחסית. הסיכון יורד עוד יותר בהדרכה נכונה והתאמה מקצועית של הגרביים האלסטיים לצרכים הטיפוליים.<ref name=":0" />

גרביים אלסטיים שאינם מתאימים עלולים לגרום לחוסר נוחות, ובמקרה הגרוע ביותר לנמק כתוצאה מלחץ. שימוש בגרביים אלסטיים על רגל עם זרימת דם עורקית לא תקינה עלול להחמיר את אספקת הדם לאיבר (איסכמיה).<ref name=":0" />

התוויות נגד לשימוש בגרביים אלסטיים:<ref name=":0" />

* מחלת עורקים פריפריאליים, כולל היסטוריה של ניתוח מעקפים של עורק פריפריאלי. 
* נוירופתיה פריפרית חמורה או סוגים אחרים של ליקויים תחושתיים. 
* רגישות לחומרים מהם עשויים הגרביים האלסטיים. 
* בצקת מאסיבית ברגל או בצקת ריאות כתוצאה מאי-ספיקת לב. 
* מצבים מקומיים של העור או הרקמות הרכות (למשל השתלת עור, גנגרנה, צלוליטיס חמור). 
* עיוות קיצוני של הרגל בצורה או בגודל המונע התאמה נכונה של הגרב. 

==קישורים חיצוניים==

* 
* 

== הערות שוליים ==

קטגוריה:ביגוד